
# Text

satyadvayāvatāranāma (sda)

// namo mahākāruṇikāya //

dve satye samupāśritya buddhānāṃ dharmadeśanā /
lokasaṃvṛtisatyaṃ ca satyaṃ ca paramārthataḥ // sda_1 //

saṃvṛttirmanyate dvedhā mithyā ca tathatā tathā /
ādyā dvidhodacandraśca kusiddhāntavitarkaṇā // sda_2 //

avicāraikaramyā ca vināśotpādadharmiṇī /
arthakriyāsamarthā ca tathatāsaṃvṛtirmatā // sda_3 //

eka evaparo hyarthaḥ paraiśca dvividho mataḥ /
na kācid dharmatā siddhā kuto dvitryādikaṃ bhavet // sda_4 //

anutpādanirodhādi deśanāvākyalakṣitam /
paramārthābhinnaśīlatvān naiva dharmā na dharmatā // sda_5 //

śūnyatāyāṃ vibhedastu kiñcinmātraṃ na vidyate /
nirvikalpatayā bodhe śūnyatādṛṣṭirucyate // sda_6 //

uktaṃ sūtre sugambhīre taddarśanamadarśanam /
tatra draṣṭā na dṛśyaṃ cāpyanādinidhanaṃ śivam // sda_7 //

nirvikalpaṃ nirālambaṃ bhāvābhāvavivarjitam /
anāśrayāpratiṣṭhānam atulyaṃ nirgatāgatam // sda_8 //

anirvācyamanābhāsaṃ nirvikāramasaṃskṛtam /
yogigamyamidaṃ kleśajñeyāvaraṇavarjitam // sda_9 //

pratyakṣamanumānañca taddvayaṃ bauddhasammatam /
ubhābhyāṃ śūnyatā gamyetyarvāgdṛṅmohabhāṣitam // sda_10 //

prasajyeddharmatājñānaṃ tīrthike śrāvake 'pi ca /
vijñānināñca kiṃ vācyaṃ mādhyamike 'viruddhatā // sda_11 //

tarhi sarve 'pi siddhāntā mānameyatayā samāḥ /
sarvatarkaviruddhatvān mānameyāpi dharmatā // sda_12 //

bāhulyena kathaṃ na syāt pratyakṣaṃ cānumā vṛthā /
tīrthyavādanivṛtyarthaṃ vidvadbhiḥ kṛtayaḥ kṛtāḥ // sda_13 //

savikalpāvikalpābhyāṃ jñānābhyāṃ nāvagamyate /
āgame 'pi sphuṭaṃ vidvānācāryo bhavya āha ca // sda_14 //

śūnyatāvagatā kena vyākṛtā yā tathāgataiḥ /
nāgāntevāsicandro hi dharmatāsatyadarśakaḥ // sda_15 //

tataḥ paramparāmnāyairdharmatāsatyagamyatā /
dharmaskandhasahasrāṇi catvāryuktānyaśīti ca // sda_16 //

dharmatāntargataṃ sarvam muktistu śūnyatābodhes tadarthā śeṣabhāvanā tathyasaṃvṛtimādhūya // sda_17 //

śūnyatābhyasane sati saṃvṛtihetoḥpuṇyādeḥ /
paralokācca vañcyate viviktārthamajānānaḥ // sda_18 //

svalpaśrutisamāśritaḥ yo naraḥ puṇyakṛnnāsti /
naṣṭaḥ kāpuruṣastu saḥ vināśayati durdṛṣṭā // sda_19 //

śūnyatā mandamedhasam candrācārya uvācaivam /
upāyabhūtaṃ vyavahārasatyamupeyabhūtaṃ paramārthasatyam // sda_20 //

dvayorvibhedaṃ na hi veda yo sa vrajedapāyaṃ viparītabodhāt /
vyavahāramanāgamya paramārtho na deśyate // sda_21 //

tathyasaṃvṛtisopānamantareṇa vipaścitaḥ /
tattvaprāsādaśikharārohaṇaṃ na hi yujyate // sda_22 //

yathāyaṃ saṃvṛterbhāso yuktyā kiñcinna labhyate /
paramārthastvalabdhatvam ādisaṃsthitadharmatā // sda_23 //

hetupratyayajanyatvāt saṃvṛtirbhāsavanmatā /
ayuktaṃ śodhitum cet kairjalacandrādivinirmitam // sda_24 //

nānāpratyayajanyatvāt siddho bhāso 'khilastataḥ /
pratyayānāṃ tu vicchedātsaṃvṛttyāpi na sambhavaḥ // sda_25 //

evaṃ dṛṣṭerasaṃmohāj jāte caryāviśodhane /
unmārge 'gamanaṃ kṛtvākaniṣṭhaṃ sthānamāpnuyāt // sda_26 //

āyuṣyamalpaṃ bāhulāśca vidyā āyuḥpramāṇaṃ ca kiyanna vidmaḥ /
svābhīṣṭameva pratilambhanīyaṃ haṃsairyathā kṣīramivāmbumadhyāt // sda_27 //

arvāgdṛśā mohavaśena cāpi kṣamo na satyadvayanirṇaye 'pi /
uktīrgurūṇāmiha sampratītya nyastaṃ dvayaṃ nāgamataṃ hi satyam // sda_28 //

rājño 'nurodhena suvarṇadvīpe kṛte 'tra śrāddho yadi vā jano 'dya /
gṛhṇātu samyak suparīkṣaṇena na śraddhayā naiva ca gauraveṇa // sda_29 //

sauvarṇarājena guroḥphalena saṃpreṣito devamatirhi bhikṣuḥ /
tasyāgrahāt satyadvayāvatāro yuktyā sudhībhistviha vīkṣaṇīyaḥ // sda_30 //

ācāryadīpaṅkaraśrījñānaviracitaḥ satyadvayāvatāraḥ samāptaḥ /

tenaiva paṇḍitena anuvādakena vīryasiṃhena cānūdya saṃśodhya ca nirṇītaḥ /
— Dīpaṃkara: Satyadvayāvatāranāma (Academic edition — see source file header)

